CELEX: 
Language: ro
Date: 2013-07-12 00:00:00
Title: REGULAMENTUL DELEGAT (UE) NR. …/… AL COMISIEI de modificare a Regulamentului (UE) nr. 648/2012 al Parlamentului European și al Consiliului privind instrumentele financiare derivate extrabursiere, contrapărțile centrale și registrele centrale de tranzacții cu privire la lista entităților care beneficiază de derogare

EXPUNERE DE MOTIVE
            
            
               1.CONTEXTUL ACTULUI DELEGAT
            
            
               Regulamentul (UE) nr. 648/2012 privind instrumentele financiare derivate extrabursiere, contrapărțile centrale și registrele centrale de tranzacții (Regulamentul privind infrastructura pieței europene) a fost adoptat la 4 iulie 2012 și a intrat în vigoare la 16 august 2012. 
            
            
               Băncile centrale europene și organismele publice ale Uniunii însărcinate cu administrarea datoriei publice sau care intervin în administrarea acesteia beneficiază de derogare de la Regulamentul privind infrastructura pieței europene. 
            
            
               Comisia Europeană este împuternicită, în temeiul articolului 1 alineatul (6) din Regulamentul privind infrastructura pieței europene, să adopte acte delegate în conformitate cu articolul 82 pentru a modifica lista entităților cărora nu li se aplică Regulamentul privind infrastructura pieței europene.
            
            
               În conformitate cu articolul 1 alineatul (6) din Regulamentul privind infrastructura pieței europene, Comisia Europeană a evaluat regimul aplicat băncilor centrale și organismelor publice însărcinate cu administrarea datoriei publice de către cele mai importante țări terțe în ceea ce privește contractele tranzacționate. Această analiză este prezentată într-un raport către Parlamentul European și Consiliu care însoțește prezentul act delegat. Raportul concluzionează că, în acest moment, băncile centrale și organismele publice însărcinate cu administrarea datoriei publice sau care intervin în administrarea acesteia din Japonia și din Statele Unite ale Americii ar trebui să fie adăugate pe lista entităților care beneficiază de derogare de la Regulamentul privind infrastructura pieței europene. 
            
            
               2.CONSULTĂRI PREALABILE ADOPTĂRII ACTULUI
            
            
               Articolul 1 alineatul (6) din Regulamentul privind infrastructura pieței europene prevede obligația Comisiei de a evalua regimul aplicat pe plan internațional băncilor centrale și organismelor publice care administrează datoria publică, și mai exact, de a efectua „o analiză comparativă a regimului aplicabil acestor organisme și băncilor centrale în sistemul de drept al unui număr semnificativ de țări terțe, incluzând cel puțin cele trei cele mai importante jurisdicții din perspectiva volumelor contractelor tranzacționate și standardele de gestionare a riscurilor aplicabile tranzacțiilor cu instrumente financiare derivate la care participă organismele în cauză și băncile centrale din jurisdicțiile respective”. 
            
            
               Comisia a utilizat statistici detaliate furnizate de Banca Reglementelor Internaționale (BIS) pentru selectarea jurisdicțiilor care urmează a face obiectul analizei. În conformitate cu datele utilizate, cele mai importante trei jurisdicții în ceea ce privește volumele de contracte tranzacționate sunt Statele Unite ale Americii, Japonia și Elveția. Pentru a include un număr mai mare de țări terțe în analiza comparativă, Comisia a analizat, de asemenea, cadrul legislativ din Australia, Canada și Hong Kong cu privire la piețele instrumentelor financiare derivate extrabursiere, acestea fiind următoarele trei jurisdicții ca importanță în ceea ce privește volumele de contracte tranzacționate. 
            
            
               Serviciile Comisiei s-au consultat cu aceste șase jurisdicții, cu scopul de a culege informații despre cadrele lor juridice relevante cu privire la tranzacțiile cu instrumente derivate extrabursiere aplicabile băncilor centrale și organismelor publice însărcinate cu administrarea datoriei publice sau care intervin în administrarea acesteia. 
            
            
               De asemenea, serviciile Comisiei s-au consultat cu Autoritatea Europeană pentru Valori Mobiliare și Piețe (AEVMP) și cu Banca Centrală Europeană.
            
            
               3.ELEMENTELE JURIDICE ALE ACTULUI DELEGAT
            
            
               Articolul 1 precizează modificările care urmează să fie aduse Regulamentului (UE) nr. 648/2012.
            
            
               Articolul 2 prevede că regulamentul intră în vigoare în a douăzecea zi de la publicarea sa în Jurnalul Oficial.
            
            
               REGULAMENTUL DELEGAT (UE) NR. …/… AL COMISIEI
            
            
               din 12.7.2013
            
            
               de modificare a Regulamentului (UE) nr. 648/2012 al Parlamentului European și al Consiliului privind instrumentele financiare derivate extrabursiere, contrapărțile centrale și registrele centrale de tranzacții cu privire la lista entităților care beneficiază de derogare
            
            
               (Text cu relevanță pentru SEE)
            
            
               COMISIA EUROPEANĂ,
            
         
         
            
               având în vedere Tratatul privind funcționarea Uniunii Europene,
            
            
               având în vedere Regulamentul (UE) nr. 648/2012 al Parlamentului European și al Consiliului din 4 iulie 2012 privind instrumentele financiare derivate extrabursiere, contrapărțile centrale și registrele centrale de tranzacții
                  1
               , în special articolul 1 alineatul (6),
            
            
               întrucât:
            
            
               (1)Comisia a evaluat regimul aplicat pe plan internațional organismelor publice însărcinate cu administrarea datoriei publice sau care intervin în administrarea acesteia și băncilor centrale și a prezentat concluziile sale Parlamentului European și Consiliului
                  2
               . În special, Comisia a efectuat o analiză comparativă a regimului aplicat unor astfel de organisme publice și băncilor centrale în sistemele juridice ale unui număr semnificativ de țări terțe, precum și standardele de gestionare a riscurilor aplicabile tranzacțiilor cu instrumente financiare derivate la care participă organismele în cauză și băncile centrale din jurisdicțiile respective.
            
            
               (2)În urma acestei analize, Comisia a concluzionat că băncile centrale și organismele publice însărcinate cu administrarea datoriei publice sau care intervin în administrarea acesteia ar trebui să fie scutite de obligația de compensare și raportare aplicabilă instrumentelor financiare derivate extrabursiere (OTC), în conformitate cu normele privind instrumentele financiare derivate extrabursiere introduse în Japonia și în Statele Unite ale Americii.
            
            
               (3)Adăugarea băncilor centrale și a organismelor publice însărcinate cu administrarea datoriei publice sau care intervin în administrarea acesteia din Japonia și din Statele Unite ale Americii pe lista entităților care beneficiază de derogare menționate în Regulamentul (UE) nr. 648/2012 ar trebui să promoveze condiții neutre de piață în aplicarea reformelor privind instrumentele derivate extrabursiere în ceea ce privește tranzacțiile cu băncile centrale în acele jurisdicții și să contribuie la o coerență și consecvență sporite la nivel internațional.
            
            
               (4)Exercitarea responsabilităților monetare și administrarea datoriei suverane au un impact combinat asupra funcționării piețelor ratei dobânzii și ar trebui să fie coordonate pentru a asigura că aceste două funcții sunt efectuate în mod eficient. Deoarece Regulamentul (UE) nr. 648/2012 exclude din domeniul său de aplicare băncile centrale ale Uniunii și alte organisme ale Uniunii însărcinate cu administrarea datoriei publice pentru a nu afecta capacitatea acestora de a îndeplini sarcini de interes comun, aplicarea unor norme diferite pentru astfel de funcții, în cazul în care acestea sunt exercitate de către entități din țările terțe, ar fi în detrimentul eficacității lor. Pentru a garanta că băncile centrale din țările terțe și alte organisme publice din țările terțe însărcinate cu administrarea datoriei publice sau care intervin în administrarea acesteia continuă să fie în măsură să își îndeplinească sarcinile în mod adecvat, organismele publice ale țărilor terțe însărcinate cu administrarea datoriei publice sau care intervin în administrarea acesteia ar trebui, de asemenea, să beneficieze de derogare de la Regulamentul (UE) nr. 648/2012,
            
            
               ADOPTĂ PREZENTUL REGULAMENT:
            
            
               Articolul 1
            
            
               La articolul 1 alineatul (4) din Regulamentul (UE) nr. 648/2012 se adaugă următoarea literă (c):
            
            
               „(c)
                     băncile centrale și organismele publice însărcinate cu administrarea datoriei publice sau care intervin în administrarea acesteia din următoarele țări:
            
            
               (i)Japonia; 
            
            
               (ii)Statele Unite ale Americii.”.
            
            
               Articolul 2
            
            
               Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene. 
            
            
               Prezentul regulament este obligatoriu în toate elementele sale și se aplică direct în toate statele membre.
            
            
               Adoptată la Bruxelles, 12.7.2013.
            
            
               
                     Pentru Comisie
               
               
                     Preşedintele
                     José Manuel BARROSO
               
            
         
         
            
                  
                     (1)
                  
                        JO L 201, 27.7.2012, p. 1.
               
               
                  
                     (2)
                  
                        COM(2013) 158 final.